### Beslutning

Udvalget ønsker en beregning på omkostninger på scenarie 1.

### Sagsfremstilling

## Resume og sagens baggrund

Administrationen koordinerer reguleringen af skadevoldende vildt på kommunens arealer. I Kalundborg Kommune reguleres der i praksis kun råger og måger. I 2022 har Naturstyrelsen, myndigheden på området, ændret praksis i forhold til det grundlag, der udstedes reguleringstilladelser på. Derfor kan administrationen, under den nuværende opgavemæssige og økonomiske ramme, ikke længere udføre regulering af måger som hidtil i Kalundborg midtby.

## Indstillinger

Chefen for Vej, Ejendom og Affald indstiller, at scenarie to vælges, og at Kalundborg Kommune dermed ophører med at regulere måger i Kalundborg midtby.

## Behandling

Teknik- og Miljøudvalget.

## Sagsfremstilling

[adresse]

Kalundborg Kommune har mulighed for at regulere forskellige vildtarter, der skønnes at være til så stor gene, at det går ud over borgernes generelle helbred, typisk grundet støj eller smitterisiko. Disse arter er blandt andre råger og måger, som efter tilladelse fra Naturstyrelsen, myndigheden på området, kan reguleres under særlige vilkår og i et begrænset tidsrum. Reguleringen udføres udelukkende på kommunalt ejede matrikler.

Nuværende praksis for regulering af måger

I Kalundborg Kommune sker reguleringen, ved at samarbejdspartnere som jagtforeninger, borgergrupper og andre interessenter udfører opgaven for kommunen på frivillig basis, dog mod en mindre kompensation for udgifter til materialer og kørsel. Denne kompensation udgør den primære udgift ved reguleringsindsatsen. Udgifterne til reguleringen af måger ligger lige nu på et niveau af underordnet betydning. Hertil skal dog lægges et stort antal administrative timer.

Den hidtidige praksis har været at bekæmpe måger omkring [adresse] og andre centrale gader i Kalundborg midtby. Reguleringen er foregået ved bortskydning. Her fraviges grundprincippet om, at regulering kun foregår på kommunal matrikel, da der skydes fra vejmatrikel ind på privat matrikel, på de hustage, hvor mågerne holder til. Mågerne yngler primært på privatejede bygninger.

Over de seneste tre år er der gennemsnitligt blevet skudt 20 måger om året. Det er svært at vurdere effekten af reguleringsindsatsen.

Sideløbende med reguleringsindsatsen er der blevet arbejdet med at mågesikre kommunale skraldespande i Kalundborg by.

Konsekvens for regulering af måger i Kalundborg by grundet ændret forvaltningspraksis

Grundet ændret praksis hos Naturstyrelsen vil det fremadrettet gælde, at det ikke er muligt at få tilladelse til at regulere ved bortskydning, hvis der ikke er fjernet æg og reder forud for regulering af unger og ungfugle. Fjernelse af æg og reder skal fremadrettet betragtes som den primære reguleringsindsats, og bortskydning skal fremadrettet ses som en sidste mulighed, hvis førstnævnte slår fejl. Altså må bortskydning ikke længere være den primære reguleringsmetode. Dette betyder en væsentlig ændring i opgaveløsningen og den økonomiske ramme.

Administrationen har afsøgt muligheder under den nuværende ramme, blandt andet ved indhentning af erfaringer fra vores nabokommuner, som også bekæmper måger i bynære områder. På grund af de skærpede krav fra Naturstyrelsen på reguleringsområdet har det ikke været muligt at finde en løsning på, hvordan bekæmpelse af måger i Kalundborg midtby kan fortsætte under den nuværende tidsmæssige og økonomiske ramme.

Det vurderes, at der ikke kan findes en sikker og omkostningsrimelig måde at færdes på hustage i forbindelse med fjernelse af æg og reder. Desuden yngler mågerne primært på private ejendomme, og en kommunal indsats på private tage mod æg og reder vil være en stor afvigelse fra grundprincippet om kun at regulere på kommunal ejendom. Derfor vil en fremtidig regulering af måger i Kalundborg midtby under den nuværende ramme forudsætte, at de enkelte lodsejere regulerer/fjerner æg og reder.

Det vurderes i øvrigt, at opgaven ikke kan deles mellem Kalundborg Kommune og lodsejere, da det vil medføre en uhensigtsmæssigt tung arbejdsgang.

Den fremtidige reguleringsindsats mod måger i Kalundborg midtby kan defineres i to mulige scenarier:

*1. Kalundborg Kommune påtager sig den fulde regulering og fjerner æg/reder og regulerer ved bortskydning.*

Hvis dette scenarie vælges, vil det betyde:

* Der afviges fra grundprincippet om kun at regulere på kommunal ejendom.
* Der forventes cirka en fordobling af det administrative timeforbrug.
* Den økonomiske ramme er ukendt. Hvis Teknik- og Miljøudvalget vælger at udvide den nuværende økonomiske ramme for regulering af skadevoldende vildt, kan administrationen undersøge de økonomiske konsekvenser ved øget bekæmpelse af måger.

*2. Kalundborg Kommune ophører med at regulere måger i Kalundborg midtby.*

Hvis dette scenarie vælges, vil det betyde:

* Reguleringsindsatsen overgår til de enkelte lodsejere.
* Kalundborg Kommune fortsætter med at understøtte reguleringsindsatsen ved at give fuldmagt til, at jægere må færdes på og skyde fra kommunens vejmatrikel ind på private matrikler.
* Kalundborg Kommune fortsætter indsatsen med at mågesikre skraldespande i Kalundborg by.
* Måger kan fortsat reguleres på kommunalt ejede ejendomme, hvis Kalundborg Kommune vurderer det nødvendigt.

## Økonomiske konsekvenser

Hvis det første scenarie vælges, vil det betyde en merudgift. Den konkrete udgift forudsætter yderligere beregning.